Document ID: 32012D0650

DEĊIŻJONI TA’ IMPLIMENTAZZJONI TAL-KUMMISSJONI
tas-17 ta’ Ottubru 2012
li temenda l-Anness II tad-Deċiżjoni 2006/766/KE rigward l-inklużjoni ta’ Curaçao u Sint Maarten fil-lista ta’ pajjiżi terzi u territorji li minnhom l-importazzjonijiet ta’ ċerti prodotti tas-sajd għall-konsum mill-bniedem huma permessi u t-tħassir l-Antilli tal-Pajjiżi l-Baxxi minn dik il-lista
(notifikata bid-dokument numru C(2012) 7147)
(Test b’relevanza għaż-ŻEE)
(2012/650/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum mill-bniedem (1), u b’mod partikolari l-Artikolu 11(1) tiegħu,
Billi:
(1)
Ir-Regolament (KE) Nru 854/2004 jippreskrivi regoli speċifiċi għall-organizzazzjoni ta’ kontrolli uffiċjali fuq il-prodotti li joriġinaw mill-annimali. B’mod partikolari, jistipula li prodotti li joriġinaw mill-annimali għandhom jiġu importati biss minn pajjiż terz jew parti ta’ pajjiż terz li jidher fuq il-lista mfassla u aġġornata skont dak ir-Regolament.
(2)
Ir-Regolament (KE) Nru 854/2004 jipprovdi li, fit-tfassil u l-aġġornamenti ta’ listi bħal dawn, għandhom jitqiesu l-verifiki min-naħa tal-Unjoni f’pajjiżi terzi u l-garanziji min-naħa tal-awtoritajiet kompetenti ta’ pajjiżi terzi fir-rigward tal-konformità jew l-ekwivalenza mal-liġi tal-Unjoni dwar l-għalf u l-ikel u regoli dwar saħħet l-annimali kif speċifikat fir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-benessri tal-annimali (2).
(3)
Id-Deċiżjoni tal-Kummissjoni 2006/766/KE tas-6 ta’ Novembru 2006 li tistabbilixxi l-listi ta’ pajjiżi terzi u territorji li minnhom l-importazzjonijiet ta’ molluski bivalvi, ekinodermi, tunikati, gastropodi tal-ibħra u prodotti tas-sajd huma permessi (3), telenka dawk il-pajjiżi terzi li jissodisfaw il-kriterji msemmija fir-Regolament (KE) Nru 854/2004 u li għaldaqstant huma f’pożizzjoni li jiggarantixxu li l-esportazzjonijiet ta’ dawn il-prodotti jissodisfaw il-kundizzjonijiet sanitarji stipulati fil-leġiżlazzjoni tal-Unjoni biex titħares saħħet il-konsumaturi u jistgħu skont dan jiġu esportati lejn l-Unjoni. B’mod partikolari, l-Anness II ta’ din id-Deċiżjoni jistabbilixxi lista ta’ pajjiżi terzi u territorji li minnhom huma permessi l-importazzjonijiet fl-Unjoni ta’ prodotti tas-sajd għall-konsum mill-bniedem, ħlief molluski bivalvi, ekinodermi, tunikat u gastropodi tal-baħar ħajjin, iffriżati jew ipproċessati.
(4)
Il-pajjiż awtonomu tal-Antilli tal-Pajjiżi l-Baxxi bħalissa huwa inkluż fil-lista fl-Anness II tad-Deċiżjoni 2006/766/KE bħala pajjiż terz li minnu l-importazzjonijiet ta’ prodotti tas-sajd maħsuba għall-konsum mill-bniedem huma permessi.
(5)
Wara r-riforma interna tar-Renju tal-Pajjiżi l-Baxxi, effettiva sa mill-10 ta’ Ottubru 2010, l-Antilli tal-Pajjiżi l-Baxxi ma baqax jeżisti bħala pajjiż awtonomu fi ħdan dak ir-Renju. Fl-istess data, Curaçao u Sint Maarten kisbu l-istatus ta’ pajjiżi awtonomi fi ħdan ir-Renju tal-Pajjiżi l-Baxxi, filwaqt li Bonaire, Sint Eustatius u Saba saru muniċipalitajiet speċjali tal-parti Ewropea tar-Renju tal-Pajjiżi l-Baxxi. Huwa għalhekk xieraq li titħassar l-annotazzjoni għall-Antilli tal-Pajjiżi l-Baxxi mil-lista stabbilita fl-Anness II tad-Deċiżjoni 2006/766/KE.
(6)
L-awtoritajiet kompetenti ta’ Curaçao u Sint Maarten ppreżentaw l-informazzjoni meħtieġa lill-Kummissjoni biex jipprovaw li s-sistema ta’ kontroll sanitarju fis-seħħ f’dawk il-pajjiżi awtonomi tipprovdi biżżejjed garanziji ta’ konformità mar-rekwiżiti tal-Unjoni. L-informazzjoni provduta mill-awtoritajiet kompetenti ta’ Curaçao u Sint Maarten turi wkoll li dawk l-awtoritajiet għandhom l-istess setgħat legali li jwettqu kontrolli bħal ma kellha l-awtorità kompetenti tal-Antilli tal-Pajjiżi l-Baxxi u li l-operaturi tan-negozju tal-ikel huma marbuta bl-istess obbligi bħal fil-perjodu qabel l-Antilli tal-Pajjiżi l-Baxxi ma baqax jeżisti. Barra minn hekk, skont dik l-informazzjoni, il-kontrolli sanitarji uffiċjali f’dawk il-pajjiżi awtonomi għadhom jissoktaw fl-istess livelli bħal fil-perjodu qabel l-Antilli tal-Pajjiżi l-Baxxi ma baqax jeżisti.
(7)
Huwa għalhekk xieraq li Curaçao u Sint Maarten jiġu inklużi fil-lista stabbilita fl-Anness II tad-Deċiżjoni 2006/766/KE.
(8)
Id-Deċiżjoni 2006/766/KE għandha għalhekk tiġi emendata skont dan.
(9)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness II tad-Deċiżjoni 2006/766/KE hu emendat kif ġej:
(1)
l-annotazzjoni dwar l-Antilli tal-Pajjiżi l-Baxxi titħassar;
(2)
l-annotazzjoni li ġejja għal Curaçao tiddaħħal bejn l-annotazzjonijiet għal Cape Verde u l-Alġerija:
“CW
CURAÇAO”
(3)
l-annotazzjoni li ġejja għal Sint Maarten tiddaħħal bejn l-annotazzjonijiet għal El Salvador u t-Togo:
“SX
SINT MAARTEN”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-17 ta’ Ottubru 2012.

Labels: 0
3
18
6